b'\n_START_ARTICLE_\nJelena \xc4\x8covi\xc4\x87\n_START_PARAGRAPH_\nJelena \xc4\x8covi\xc4\x87 (Subotica, 13. srpnja 1879. - 12. listopada 1951.), bila je poznata suboti\xc4\x8dka akademska slikarica. Bila je prvom akademski obrazovanom slikaricom me\xc4\x91u Hrvatima sa sjevera Ba\xc4\x8dke. Najpoznatiji su njezini portreti.\n_START_SECTION_\n\xc5\xbdivotopis\n_START_PARAGRAPH_\nJelena \xc4\x8covi\xc4\x87 rodila se 1879. godine u Subotici od oca Grge \xc4\x8covi\xc4\x87a, odvjetni\xc4\x8dkog pisara i majke Sibile ro\xc4\x91. Malagurski, u siroma\xc5\xa1noj obitelji._NEWLINE_Unato\xc4\x8d te\xc5\xa1koj imovinskoj situaciji u obitelji, jo\xc5\xa1 u mladosti odlu\xc4\x8dila se za slikarski poziv. 1900. godine oti\xc5\xa1la je u \xc5\xa0opron u\xc4\x8diti slikarstvo, u privatnu \xc5\xa1kolu ma\xc4\x91arskog akademskog slikara Gusztava Brandla Kesegija, \xc5\xa0kolu za primijenjenu umjetnost. Nov\xc4\x8danu potporu za to \xc5\xa1kolovanje je dobila od netkog od rodbine._NEWLINE_Jelena \xc4\x8covi\xc4\x87 se pokazala darovitom, tako da je 6. srpnja 1901. godine ve\xc4\x87 imala svoju samostalnu izlo\xc5\xbebu crte\xc5\xbea i to u Subotici, u velikoj dvorani hotela Pe\xc5\xa1ta (donedavno jednoj od prostorija Narodnog kazali\xc5\xa1ta). Izlo\xc5\xbeila je crte\xc5\xbee koje je mjesec dana prije izlo\xc5\xbeila na promotivnoj izlo\xc5\xbebi \xc5\xa1kole. Vidjeli su je brojni imu\xc4\x87niji i utjecajni Suboti\xc4\x8dani, a i medijski odjek je bio vrlo povoljan, jer je dobila same pohvale. Sve je to rezultiralo da je grad Subotica, kojem je tada gradona\xc4\x8delnikom bio Lazar Mamu\xc5\xbei\xc4\x87 izglasovao da joj se dade financijska potpora za daljnje \xc5\xa1kolovanje._NEWLINE_Jelena \xc4\x8covi\xc4\x87 je potom nastavila \xc5\xa1kolovanje u \xc5\xa0opronu, a poslije u Budimpe\xc5\xa1tu i M\xc3\xbcnchen u kojem je boravila od 1903. do 1905. godine, a u me\xc4\x91udobi imala je jo\xc5\xa1 jednu samostalnu izlo\xc5\xbebu. To je razdoblje bilo vrhuncem njenog stvarateljskog, ali i \xc5\xbeivotnog razdoblja. Nakon toga njezine \xc5\xbeivotne prilike su se pogor\xc5\xa1avale. Novi sastav gradske uprave odobrio joj je daleko manje stipendije u odnosu na one koliko je Mamu\xc5\xbei\xc4\x87eva uprava u\xc4\x8dinila. Ipak pomo\xc4\x87u nepoznatih ljubitelja umjetnosti 1904. godine Jelena \xc4\x8covi\xc4\x87 dobila je prostor (vila) na Pali\xc4\x87u gdje je mogla ostvariti svoju zamisao o ljetnjoj slikarskoj \xc5\xa1koli (gradska uprava to nije odobrila)._NEWLINE_U svojoj \xc5\xa1koli je kako se pokazalo, bila ispred svoga doba: izvodila je u\xc4\x8denike u prirodu gdje je dr\xc5\xbeala nastavu. U svjetskoj praksi je to postala normalna stvar tek nakon pojave impresionizma._NEWLINE_Po kona\xc4\x8dnom povratku iz M\xc3\xbcnchena imala je zamisao otvoriti te\xc4\x8daj umjetnosti u Subotici, no \xc5\xbeivotna praksa u Subotici bila je druk\xc4\x8dija. Potom se zaposlila u Slobodnom liceju u kojem je radila sve dok istome vlasnik nije postala dr\xc5\xbeava, nakon \xc4\x8dega je Jelena \xc4\x8covi\xc4\x87 ostala bez posla._NEWLINE_1907. godine oti\xc5\xa1la je iz Subotice u Keseg kod suboti\xc4\x8dke veleposjednice Gabrijele Vermes, koja je bila mecena mnogima, a posebice joj je drago bilo slikarstvo._NEWLINE_Poslije je zabilje\xc5\xbeeno da je \xc4\x8covi\xc4\x87 radila u galeriji u Berlinu i u pari\xc5\xa1kom Louvreu, gdje je kopirala slike velikih majstora._NEWLINE_1909. godine, u svojoj 30-oj godini, dokumentirano je u knjizi da je Jelena \xc4\x8covi\xc4\x87 bila me\xc4\x91u najvi\xc4\x91enijim osobama u Ba\xc4\x8dkoj, \xc5\xa1to je bila velika stvar s obzirom na to da je u to vrijeme vrlo malo \xc5\xbeena bilo u tom statusu._NEWLINE_Kod Jelene \xc4\x8covi\xc4\x87 je slikanje po\xc4\x8dela u\xc4\x8diti poznata suboti\xc4\x8dka slikarica Angelina Ma\xc4\x8dkovi\xc4\x87. Uvidjev\xc5\xa1i njezin dar, Jelena \xc4\x8covi\xc4\x87 i njezin otac su ju uputili studirati u Njema\xc4\x8dku._NEWLINE_Po\xc4\x8detkom Prvoga svjetskoga rata vra\xc4\x87a se u Suboticu u kojoj ostaje do kraja rata. Slab imovinski status pratio ju je sve vrijeme._NEWLINE_Ni nakon rata gradske vlasti nemaju razumijevanja za njezine molbe da joj se da atelje. Poslije je Jelena \xc4\x8covi\xc4\x87 radila u Gra\xc4\x91anskoj \xc5\xa1koli gdje je predavala likovni odgoj. 1930-ih Jelena \xc4\x8covi\xc4\x87 opet dolazi u pozornost i opet je suboti\xc4\x8dko slikarstvo obogatila svojim likovnim opusom._NEWLINE_Pred Drugi svjetski rat oduzela joj se desna ruka i njezinom slikanju bio je kraj._NEWLINE_Ipak, nekoliko mjeseci prije smrti do\xc5\xbeivjela je jo\xc5\xa1 jednu skupnu izlo\xc5\xbebu odnosno njezina su djela bila izlo\xc5\xbeena zajedno s ostalim suboti\xc4\x8dkim likovnim umjetnicima._NEWLINE_Umrla je 1951. godine. Do smrti bila je jedina akademska slikarica u vojvo\xc4\x91anskih Hrvata._NEWLINE_Njezin veliki slikarski opus prou\xc4\x8dava se i danas. Njime se bavi kustosica Likovnog odjela Gradskog muzeja u Subotici Olga Kova\xc4\x8dev Ninkov.'